Imeeṣi n mayes— August 12, 2016 0 71
Udmawen:
- Iccu (arba imeeṣi n mayes )
- Mma n Iccu (tameṭṭut iḥennan )
- Aṭbib (wanna igan leamaliyya i Iccu )
- Rima (tarumit ieawnen mma n Iccu )
Nnan tella yat lqist Yef wanna ur iṭaeen lwalidin-nnes, tga yat lmejriyt iḥeqqan. Lqist, teawed-aY-tt yat trumit nna izedYen g LmeYrib teg nettat tafransist.
Tarumit, isem-nnes Rima, iwa, ayedda teqqis s tefransist araY-t nekkin s tmaziYt.
Tenna Rima: “ḤaḍreY-as i lmejriyt-ddeY yan ṣeḍḍis n yiseggwasen aya.” Tenna:”Tella yat takat g beṛṛa n Merrakec, diges yat tmeṭṭut tsul tmeẓẓiy. Imik, yili Yures yan yicirri Yures zund semmus n yiseggwasen.”
Icirri, isem-nnes Iccu, imessus kigan, ittebla, acku ur d-inkir Yef bbas, walu mayed as-ineqqren imejjan.
Yan wass, inker Iccu, arba amessas, yali s yan useklu illa dat taddart-nnsen, imik, icceḍ-as-d uḍar, iḍer-d, ikcem-as yan ukeccuḍ g yat tiṭṭ iemu-as-tt.
Tusi-t mayes tawi-t s aṭbib ad t-yiẓir mayed inna ad as-yini. TYer-d i labilans, tawi-t s ssbitar. Inna-as uṭbib: “Han arba-ddeY teema-as yat tiṭṭ, ur yad inni ad iss iseksiw.”
Tenna-as tmeṭṭut: “Iwa, is illa kra n usekkin yaḍen ad t-nessker? Inna-as uṭbib: “walu mayed as-nessker, Yir mek trid ad as-tked yat tiṭṭ-nnm!”
Tenna-as: “Mreḥba, arba-nu ieezzan ayd iga, qenna ad as-keY kullu mayed Yuri illan.”
Inna-as uṭbib: “Hat llant kra n tewriqin, ilazem ad tent-tsenyad, idd kemm ayd iran s lxaḍer-nnem ad as-tked tiṭṭ-nnem i Iccu.”
Tsenya-as mma n urba tiwriqin.
Tenker terḍel-d iqariḍen n leamaliyya. Ig-as-tt uṭbib, ikkes-as tiṭṭ i tmeṭṭut, ig-as-tt i urba-nnes.
Izrey yimalass, ijjey urba, iga labas, llant-as wallen, ar iseksiw, teqqim mayes bla yat tiṭṭ.
Walayenni mayes ur tri ad as-tini mayed ijran ula tra ad as-tini idd nettat ayd as-ikan tiṭṭ-nnes. Ur as-tenni amya afad ig labas, afad ur diges iqqim lḥal, d netta isul imeẓẓiy ur d-yiwiy acḥal.
Iwa zrin wussan, izri wayyur, izri wiss sin, zrin yiseggwasen. Ar ittenjaḥ Iccu g tYuri, yaYul ixater, walayenni yaYul ixater diges lkiber, yaYul isxater iYef-nnes, ur irḍi ad yannay awd mayes. AyeddeY as-laḥ yat tiṭṭ i mayes, ur iḥmil ad ẓares iseksew. Yaǧǧ-tt, ur da diges iseqsa, ur da as-issaY isafaren ig tt-yaY kra. Yuǧǧa-tt, tgellint, ammi ur tgi mayes.
Imik, yan useggwas, inker Iccu itahel, yawi yat trumit, imun ides s Fransa, bla ad icawer mayes.
Izrey useggwas, yaru ides icirran. Izri mayes g LmeYrib, ur da diges iseqsa, ula as d-yuzen idrimen.
Walayenni nettat tgellint, da diges tseqsa, da tettinig ineYmisen-nnes, da tettnada tilifun-nnes, allig tt-tufa, tsiwel-as, nettat thenna, netta iswa-as wul.
Ar yan wass, tenker mayes, tenna ad teddu s Fransa ad tiẓir iwis Iccu acku taY-tt tYufi-nnes, wahli ayeddeY ur t-teẓri.
Iwa, tenker theyya tiwriqin ad d-tekk Yur urba-nnes. Tumeẓ lviẓa, teddu ar tettnada allig tufa ladris n Iccu, teddu teayen taddart-nnes taf- t-inn idda s twuri, taf-nn icirran-nnes ayd illan, ur tessin mayed asen-tettini ula mas asen-tsawal. Teqqim g yimi n taddart ar tetteqqel s Iccu.Tezri yat tizi, urta d-iddi, imik, han tarumit, taǧǧart n Iccu, tadda aY-iqqisen lqist-ddeY, tezri Yef mma n Iccu, tenna-as ad tekcem s Yures ard d-iddu urba-nnes.Tarumit tessen tamaziYt acku Yures wahli n id lehri g LmeYrib.
Tedda teqqim Yures, teqqis-as kullu mayed as-ijran d urba-nnes dda ur irin ṭṭaet-nnes.
Kammla ar as-tetteqqis, han kra ar asen-d-itteddza tiflut, hat iwes Iccu. Iwa ikcem s Yur trumit isellem Yef trumit, inna-as i mayes: “Mayed aY-trid? Yam nezrey-am-nn tamazirt? Nezrey-am-nn LmeYrib teṭfured-aY-d awd s da? Mayed trid?”
Tenna-as mayes: “A arba-nu, taYufi-nnek ayd i-inYan ayennaY ami d-nḍuY lebḥer uteY-d iberdan af ad i-tinit may k-riY! Waxxayt a arba-nu, tezhit kullu lxir ak-giY tettud is k-id-ssegmiY allig tellit g uyeddeY g tellit dYi??”
Ṣafi, tammeṛ mma n Iccu i yimeṭṭawen, ar talla. Tenna-as i trumit: “Is teẓrid, is tannayed imki-ddeY i-issker urba-nu nna d-ssegmiY, dYi inaker-i?”
Temmater-ten trumit ar tetteejjab. Inker Iccu iffeY, ieayen taddart-nnes, ur ikkul ula iḥeccem, ula issiwed-t Rebbi.
Tenna-as mayes i trumit: “Nekkin, dYi, ddiY ad uYuleY s tmazirt-inu, ur Yuri mayed tteggaY daddeY, ddiY ad kecmeY akal, ddiY ad mmteY, ur yad illi mayed riY g tudert-ddeY.”
Temmater-tt trumit, ar tseksiw Tamara-nnaY g tella, teqqim diges, iwa, tenna-as: “Γir qqim Yuri yan sin wussan hat awd nekk Yuri tawada s LmeYrib ukan nmun.” Tenna-as: “Waxxa!” Teqqim mma n Iccu Yures allig zrin wussan-nnaY s sin, tmun d trumit s LmeYrib.
Allig nn-tgula, tasi yat tewriqt tamellalt ixwan, turu lqist-nnes nettat d urba-nnes Iccu, d mayed as-ijran allig as-tka tiṭṭ-nnes ad iss iseksiw. Tek-as tawriqt-nnaY i trumit.
Zrin kraḍ wussan g LmeYrib, tddu trumit ad tiẓir mma n Iccu, taf-tt-nn hat walu Yes Rebbi, temmut, udren-as yad.
Tenker trumit, tasi tilifun tYer-as i Iccu, tenna-as: “Han mayek temmut, addu-d hat tezrey-ak yat tebrat! Ur nessin mayed ak-taru, tenna-i ad ak-tt-keY s afus-nnek.”
Zrin sin wussan, han Iccu idda-d s LmeYrib, yawi-d ṭumubil-nnes d tmeṭṭut-nnes d tarwa-nnes. Tek-as trumit Rima tabrat.
Irẓem-tt yaf-nn diges kra n yiwaliwen idrusen. Tenna-as diges: “Hat ṣamḥeY-ak a arba-nu g kullu mayed i-tgid! DYi, riY ad tisined idd allen-nnaY s tseksiwed, yat digsent hat tinu ayd tga!”
Ead ayd as-teawed trumit kullu mayed as-teawed mma n Iccu Yef tiṭṭ dda as-tka iddeY as-teema tinnes g tamẓit.
Iccu, ṣafi, idda ad immieḍer, ikcem-t-id kra, iḍer s akal, ur yad iYiy ad ibedd acku garden-as yiḍaren. Iwa, imkidda ur iṭae mayes, awd netta tarwa-nnes ur diges tḥenna: Ddan yicirran-nnes aYulen s Fransa zrin-t g lḥalt-nnaY g illa.
Iwa, wanna ur iṭaeen lwalidin-nnes, ur tenni tarwa-nnes ad t-tṭae awd netta.
Yaru-tt: Omar AIT SAID seg tYremt n Yimgunn
nya_Latn kab_Latn taq_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn taq_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn